11 Na seo Beibele e se bolelago ka Esau se hola Bakriste lehono? Ruri go bjalo. Moapostola Paulo o lemošitše badumedigotee le yena gore ba hlokomele gore gare ga bona “go se ke gwa ba le seotswa le ge e le motho yo a sa lebogego dilo tše kgethwa, go swana le Esau yo a gafilego ditshwanelo tša gagwe tša go ba leitšibulo ka go di ananya ka sejo setee.” (Baheb. 12:16) Temošo yeo e sa dutše e šoma go Bakriste lehono. Re swanetše go dula re tšeela godimo dilo tša moya e le gore re se fenywe ke dikganyogo tša nama gomme ra lahlegelwa ke bohwa bja rena bja moya. Eupša ke ka baka la’ng Paulo a ile a tswalanya tiro ye ya Esau le bootswa? Ke ka gobane go kganyoga dilo tša nama ka tsela yeo Esau a dirilego ka yona go oketša kgonagalo ya gore motho a lahle dilo tše kgethwa e le feela gore a thabele maipshino a gobogilego, a bjalo ka go dira bootswa.